ກອງປະຊຸມໃຫຍ່ອົງຄະນະພັກເມືອງຫ້ວຍຊາຍ ຄັ້ງທີ VIII ໄດ້ອັດລົງດ້ວຍຜົນສຳເລັດໃນຕອນ ບ່າຍວັນທີ 6 ມີນາ 2020 ໃຫ້ກຽດເຂົ້າຮ່ວມຂອງ ສະຫາຍ ບົວຄົງ ນາມມະວົງ ເຈົ້າແຂວງບໍ່ແກ້ວ ເຊິ່ງຕະຫຼອດໄລຍະຂອງການດຳເນີນກອງປະຊຸມເປັນເວລາສອງວັນ ພາຍຫຼັງທີ່ບັນດາຜູ້ແທນໄດ້ຮັບຟັງການຜ່ານບົດລາຍງານການເມືອງ,ແຜນພັດທະນາເສດຖະກິດ – ສັງຄົມ 5 ປີ ຄັ້ງທີ VII ຂອງເມືອງຫ້ວຍຊາຍ,
ຮັບຟັງການປະກອບຄໍາເຫັນຈາກບັນດາສະຫາຍຜູ້ຕາງໜ້າຂົງເຂດວຽກງານປ້ອງກັນຊາດ – ປ້ອງກັນຄວາມສະຫງົບ, ຂົງເຂດເສດຖະກິດ, ຂົງເຂດວັດທະນະທຳ – ສັງຄົມ, ຂົງເຂດອົງການຈັດຕັ້ງມະຫາຊົນ ແລະ ຕາງໜ້າໃຫ້ຄອບຄົວຕົວແບບຜະລິດກະສິກຳເປັນສິນຄ້າ. ໃນກອງປະຊຸມ ບັນດາຜູ້ແທນໄດ້ພ້ອມກັນຄົ້ນຄວ້າຕີລາຄາຄືນໃນການຈັດຕັ້ງປະຕິບັດແນວທາງ ປຽ່ນແປງໃໝ່ຮອບດ້ານທີ່ມີຫລັກການຂອງພັກກໍ່ຄືການຈັດຕັ້ງປະຕິບັດເນື້ອໃນຈິດໃຈມະຕິກອງປະຊຸມໃຫຍ່ຂອງອົງຄະນະພັກເມືອງ ແລະ ໄດ້ເປັນເອກະພາບກັນລົງປະຊາມະຕິຮັບຮອງເອົາຮ່າງບົດລາຍງານການ ເມືອງ, ແຜນພັດທະນາເສດຖະກິດ-ສັງຄົມ 5 ປີ ຄັ້ງທີ VII ຂອງເມືອງຫ້ວຍຊາຍ. ນອກນັ້ນ,ກໍ່ໄດ້ດຳເນີນການປ່ອນບັດເລືອກຕັ້ງເອົາຄະນະບໍລິຫານງານພັກເມືອງຊຸດໃໝ່ ເຊິ່ງມີຜູ້ລົງສະໝັກທັງໝົດ 25 ສະຫາຍ, ຍິງ 2 ສະຫາຍ ໂດຍເລືອກເອົາ 7 ສະຫາຍ.
ຜົນຂອງກອງປະຊຸມຄັ້ງປະຖົມມະລຶກໄດ້ຕົກລົງເລືອກເອົາ ສະຫາຍ ຫົງແກ້ວ ວິໄນວົງ ເປັນເລຂາຄະນະບໍລິຫານງານພັກເມືອງຫ້ວຍຊາຍ, ສະຫາຍ ບຸນລໍ້ ສີຜາວັນ ເປັນຮອງເລຂາພັກເມືອງຫ້ວຍຊາຍ ແລະ ສະຫາຍ ບຸນຄົງ ວົງຄຳຈັນ ເປັນຮອງເລຂາພັກເມືອງ ແລະ ທັງເປັນປະທານກວດການພັກເມືອງ,
ເປັນຄະນະປະຈຳພັກເມືອງຫ້ວຍຊາຍ 7 ສະຫາຍ ຄື: ສະຫາຍ ຫົງແກ້ວ ວິໄນວົງ, ສະຫາຍ ບຸນລໍ້ ສີຜາວັນ, ທ່ານ ບຸນຄົງ ວົງຄໍາຈັນ, ສະຫາຍ ທິບພາກອນ ມະນີຄຳ, ສະຫາຍ ພັນໂທ ສົມລີ ແກ້ວມີໄຊ, ສະຫາຍ ຄຳແດງ ແພງໄຊ ແລະ ສະຫາຍ ທອງພັນ ຈັນທະວົງ.